McBride, kollegas vra interdik teen OB se stappe | Netwerk24
Deur Sarel van der Walt 09 Oktober 2019 12:54
McBride, wat 'n kandidaat is om as Mkhwebane se adjunk aangestel te word, en die sewe ander applikante in die saak vra die hof om 'n tydelike interdik toe te staan teen die remediërende stappe (regstellings) wat die OB in 'n onlangse verslag teen hulle voorgestel het.
Hulle vra die hof om die interdik toe te staan hangende die uitslag van 'n hersieningsaansoek teen die bevindings van die OB se ondersoek.
Die applikante voer in hofstukke aan hulle bring die aansoek omdat die remediërende stappe wat in die verslag voorgestel word, binne 60 tot 90 dae toegepas moet word.
Hersieningsaansoeke neem maande om aangehoor te word.
Robert McBrideFoto: Argief
Die agt applikante is McBride, Matthews Sesoko, nasionale ondersoekhoof van Opod, Nomkhosi Netsianda, hoofdirekteur van korporatiewe dienste, Marianne Moroasui, hoofdirekteur van regsdienste, Baatseba Motlhale, provinsiale hoof in Noordwes, Innocent Khuba, provinsiale hoof in Limpopo, David de Bruin, adjunkdirekteur van ondersoeke en inligtingbestuur, en Thereza Botha, adjunkdirekteur van Opod se nasionale gespesialiseerde ondersoekeenheid.
Die OB se ondersoek het gefokus op Opod se aanstelling van Botha as eksterne kontrakteur en die dissiplinêre optrede teen 'n werknemer wat glo beweerde onetiese en onregmatige optrede by Opod aangemeld het.
Mkhwebane het in haar verslag bevind die aanstelling van Botha as 'n eksterne kontrakteur om doodsdreigemente teen Opod-lede te ondersoek, was nie geregverdig as 'n "noodaanstelling" nie.
Die OB het gesê die dreigemente is "gesensasionaliseer".
McBride en sy oudkollegas voer onder meer aan Mkhwebane se verslag is "deurspek met bevooroordeeldheid en verborge motiewe".
Sesoko, die eerste applikant, sê luidens die hofstukke daar is "ooglopende onjuisthede, onlogiese gevolgtrekkings en regsfoute".
"Dit (die verslag) is eenvoudig irrasioneel, onredelik en ongeoorloof," sê hy.
Hy voer aan daar is 18 gronde waarop Mkhwebane se verslag op hersiening geneem en tersyde gestel kan word.
Behalwe Mkhwebane en die kantoor van die OB, is Opod, die minister van polisie en Fidelity Security Services die ander respondente.
Die applikante hoop die saak sal op 22 Oktober aangehoor word.
Mkhwebane het die afgelope paar maande verskeie keer bloedneus in die hof gekry. Dit het oproepe versterk dat sy uit haar pos verwyder moet word.
* Pravin Gordhan, minister van openbare ondernemings, het die OB Dinsdag daarvan beskuldig dat sy vasbeslote is om "negatiewe bevindings teen hom te maak in weerwil van die getuienis voor haar".
Mkhwebane het bevind die sogenaamde geheime ondersoekeenheid van die Suid-Afrikaanse Inkomstediens is onwettig gestig en bedryf. Sy het voorgestel dat Gordhan, as 'n voormalige minister van finansies, deur pres. Cyril Ramaphosa gestraf word.
Gordhan hou vol Mkhwebane het versuim om die eenheid deeglik te ondersoek.
Die kantoor van die Openbare Beskermer het aan McBride se prokureur gesê dat hulle nie in 'n onlangse verdoemende verslag 'n dringende aansoek om die afdwinging van regstellende stappe op te skort, sal teenstaan nie.